text: 13 Jehovalla "runaspa juchanta apa[q]" corderota quyta atirqa (Juan 1:29). Yachanchikjina Satanasqa, Jehovap kamachisninpaq llullasta parlarqa. Jehovataq chayta sutʼinchananpaq, wiñaypaq allinchananpaq, runasta kacharichinanpaq ima, mana mayqin angelllatachu kachamurqa. Manaqa Kʼata Churinta, pichus "sapa pʼunchay paypa kusikunan" karqa (Proverbios 8:30). Diospa Churinqa, "janaj pachapi jatun kaynimpa kʼanchayninta saqespa" kusiywan jamurqa (Filipenses 2:7). Jehovataq, juk milagroniqta Churinpa kawsayninta, imaynachus kasqanta ima, mana qharip chayasqan María sutiyuq judía warmip wiksanman churarqa (Lucas 1:26, 27, 35). Paqarikusqanmanta Jesús sutiwan riqsikuptinpis, Diospa justicianmanjina mana juchayuq kasqanrayku qhipa kaq Adán karqa (1 Corintios 15:45, 47). Ajinamanta Jesusqa, tukuy runasta juchamanta kacharichinanpaq kawsayninta quyta atirqa.